Testiculul mărit sugerează întotdeauna apariția unei afecțiuni la nivelul acestui organ, mai mult sau mai puțin severe. Principalele afecțiuni care pot duce la creșterea în dimensiuni a testiculului sunt: orhiepididimita acută sau cronică, hidrocelul, traumatismul testicular, torsiunea testiculară, cancerul testicular. Potrivit medicilor, orhiepididimita reprezintă inflamația testiculului, situație când pot apărea următoarele manifestări clinice: durere testiculară, scrotală și pelvină, febră, frisoane, stare generală alterată, senzație de arsură locală, mialgii. În cadrul afecțiunii, testiculul este mărit de volum, tumefiat, eritematos și dureros.
Hidrocelul este caracterizat prin creșterea în dimensiuni, nedureroasă a unuia sau a ambelor testicule.
Traumatismele testiculare, în schimb, pot duce la creșterea în dimensiuni a testiculelor, însoțită de durere locală, tumefiere și apariția locală a echimozelor. În cazul torsiunii, acest lucru înseamnă rotirea testiculului, cu strangularea secundară a structurilor vasculare care asigură irigarea zonei respective. Din punct de vedere clinic, torsiunea testiculară se caracterizează prin testicul mărit, umflarea scrotului, grețuri, vărsături, dureri abdominale, durerea severă, instalată brusc la nivelul scrotului, febră, urinare frecventă. Cancerul testicular este, însă, principala cauză de creștere în volum nedureroasă a testiculelor, incidența maximă a bolii fiind întâlnită în perioada adultului tânăr.